text: Нарадзіўся я ліцвінам… і трохі гадоў жыцця мне застаецца, а змярканне яшчэ пакрывае будучы лёс маёй радзімы і шматлікіх яе ўскраін. Тадэвуш Касцюшка
  Літвінамі называлі сябе толькі “беларускіх зямель ураджэнцы” – Францыск Скарына, Сымон Будны, Казімір Семяновіч, Тадэвуш Касцюшка, Адам Міцкевіч, Кастусь Каліноўскі, Ігнат Дамейка.
  «О, Літва, мая Айчына», — пісаў пра Наваградчыну Адам Міцкевіч. «Продкі мае выйшлі з літоўскіх балотаў», — пісаў пра Піншчыну Фёдар Дастаеўскі. Беларускі пісьменнік Вінцэнт Дунін-Марцінкевіч «Літвою» лічыў Мінск, у якім тады жыў. Паэта Уладзіслава Сыракомлю сучаснікі называлі «лірнікам літоўскім», а другі вядомы беларускі пісьменнік Арцём Вярыга-Дарэўскі, які нарадзіўся на Лепельшчыне і жыў у Віцебску, пісаў у творы: «Літва — родная зямелька» (1858).
  Наш знакаміты зямляк Ігнат Дамейка, які стаў нацыянальным героям Чылі, у 1884 г. з сынамі здзейсніў паездку ў Еўропу, канчатковай мэтай была родная зямля. Па дарозе ён атрымаў ступень ганаровага доктара ў Ягелонскім універсітэце, у дыпломе быў запіс: “Літвіну Ігнату Дамейку“. У дзённіку падчас паездкі на малую радзіму ён пісаў: «… Я адчуваў, як стукае ў мяне ў скронях кроў пры думцы, што я хутка буду дома, што я яшчэ не дасягнуў мэты свайго падарожжа. … Ужо і Буг, начны Брэст – я ў Літве!» Ён ніколі не забываў, хто ён і дзе нарадзіўся.